**Bývanie v neistote**

**Boj za domov v systéme, ktorý ho premenil na tovar**

*„Moja situácia je taká, že ja chodím od malička po zariadeniach, že ešte som takéto bývanie nikdy nemala, že dom alebo že by som bývala normálne v rodinnom byte, ešte nikdy.“*

Pre niekoho je domov samozrejmosťou. Možno si ho predstavuje ako štyri steny, posteľ, elektrinu a teplú vodu alebo ako pocit istoty a lásky, obklopený rodinou a priateľmi. No pre iných, bezpečie a strecha nad hlavou znamenajú neustály boj. Nemajú čas rozmýšľať nad tým, či domov definujú len ako fyzický priestor alebo ho tvoria aj ľudia. Podobné zamyslenia sú banalita oproti existenčným otázkam ako: „Kde sa moja rodina zajtra vyspí a umyje? Z čoho zaplatím ďalší mesiac nájom? Budem mať domov aj takto o rok?“ Zamýšľam sa nad tým, kto si zaslúži bývať? Prečo sa z bývania stala komodita a nevnímame ho ako ľudské právo? A čo je dôvodom tejto krízy?

Predstava, že niekto nikdy nepoznal pocit vlastného domova, je znepokojivá. Napriek tomu je realitou mnohých.

Ani moja vlastná skúsenosť nie je iná. Jediný spoločný menovateľ všetkých mojich predošlých zázemí, je neistota. Moja rodina byt nevlastní. Nikdy sme nemali priestor, ktorý by patril iba nám. Pohybovali sme sa medzi podnájmami, krátkodobými riešeniami, priestormi, ktoré sa menili skôr, ako sa v nich stihli usadiť spomienky. Zvykla som sa za to hanbiť. Všímam si, že ten, kto má bývanie v osobnom vlastníctve je považovaný za dôstojného, poriadneho a zodpovedného človeka. Vlastnenie nehnuteľnosti dotvára jeho spoločenský status.

Pozorujem premenu bývania z ľudského práva na luxus. Ignoruje sa, že dostupnosť bývania nie je otázkou jednotlivca, ale systémovým problémom. Ceny nehnuteľností rastú rýchlejšie než príjmy, podnájmy sú neisté a predražené a mestá neponúkajú alternatívy v podobe dostupného nájomného bývania. Ak nemáš dedičstvo alebo nadštandardný príjem, predstava vlastného domova sa rozplýva. Nie je preto prekvapením, že mnohí, aj napriek práci a snahe, žijú v neustálej neistote.

Môj prípad je dôkazom, že hrozba straty bývania sa netýka už len sociálne najslabších obyvateľov, ale rozsah skupín, ktoré na dôstojné bývanie nedosiahnu sa zvýšil a týka sa zásadnej časti spoločnosti. O to špecifickejšie sa týka ľudí, ktorí od detstva prechádzajú z jedného zariadenia do druhého, bez miesta, ktoré by mohli nazvať domovom. Ako sa dá v takej situácii budovať pocit bezpečia? Ako sa dá plánovať budúcnosť, keď je každý ďalší deň otáznikom? Ak človek nikdy nemal stabilné zázemie, kde by si mohol vytvárať vlastnú identitu a spomienky? Neustále sa presúvať a byť odkázaný na pomoc inštitúcií, nevedieť, kde stráviš ďalšie dni či mesiace – to všetko ovplyvňuje každodenný život, ale aj psychické zdravie a perspektívu do budúcnosti. Ak nemáme bezpečné miesto okolo seba, nevybudujeme si ho ani v sebe. Bývanie nie je len strecha nad hlavou, je to základná potreba, od ktorej sa odvíja všetko ostatné – vzdelanie, práca, vzťahy, osobnostný rozvoj. Ak ho človek nemá, všetky oblasti života sa dostávajú do ohrozenia.

Problém bývania sa netýka len jednotlivcov, ale ovplyvňuje aj celé rodiny a budúce generácie. Skúsenosti žien v bytovej núdzi naznačujú, že sociálny systém neposkytuje dostatočné nástroje na ich podporu. Mnohé ženy sa ocitajú v začarovanom kruhu neistoty, kde nemožnosť získať stabilné bývanie znamená neustále sťahovanie, stratu sociálnych väzieb a v najhorších prípadoch aj riziko odobratia detí. Niektoré ženy prežívajú v útulkoch alebo dočasných zariadeniach, kde síce majú strechu nad hlavou, no nemôžu si vytvoriť dlhodobý domov. Ženy zažívajúce bezdomovcovo a samoživiteľky s deťmi sú navyše vo väčšej miere vystavené riziku násilia, zdravotným komplikáciám a sociálnej izolácii.

Spoločnosť a štát však nad touto realitou často zatvára oči. Bezdomovectvo, nestabilné bývanie či život v zariadeniach sa vníma ako dôsledok osobných zlyhaní, nie ako výsledok zlyhania systému. Ak človek nemá domov, predpokladá sa, že urobil nesprávne rozhodnutia – že mal lepšie plánovať, viac sa snažiť, lepšie hospodáriť. Táto predstava je však krutým skreslením a ignoruje hlboké systémové problémy.

Na bývanie sa stále menej nahliada ako na domov, ale ako na investíciu. Domy a byty sa nebudujú a nekupujú s cieľom poskytnúť domov čo najväčšiemu počtu ľudí, ale za účelom zisku. Nie sú pre tých, ktorí ich potrebujú, ale pre tých, ktorí si ich môžu dovoliť. Stávajú sa investičným artiklom, ktorého hodnota neustále rastie, zatiaľ čo tí, ktorí potrebujú bývať, sú odsunutí na vedľajšiu koľaj. Ak si nedokážeš dovoliť kúpiť vlastný byt, si odkázaný na prenájom. A ak si nedokážeš dovoliť ani ten, systém ťa vníma ako problém, nie ako človeka v núdzi. Som presvedčená, že táto situácia nie je len krátkodobým vychýlením z normálu, ale nevyhnutnou súčasťou kapitalizmu.

Podľa môjho názoru je v spoločnosti zaužívaný naratív, že dôvodom bezdomovectva je individuálne zlyhanie nepravdivý. Za vinu dávam zlyhanie systému. Štát nezavádza dostatočné opatrenia na riešenie bytovej núdze a jeho prístup sa stále spolieha skôr na núdzové riešenia než na systematické zmeny. Myslím si, že charitatívne zbierky potravín alebo šatstva nie sú tak efektívne, ako zabezpečovanie ubytovania na obecnej úrovni. Bezdomovectvo podľa mňa nie je nemenný stav, ale len dôsledok neregulovanej neoliberálnej ekonomiky bez dôrazu na potreby obyvateľov.

V zahraničí existujú modely, ktoré sa snažia riešiť tento problém. Vo Viedni funguje rozsiahly systém mestských nájomných bytov, ktoré poskytujú stabilné a cenovo dostupné bývanie pre široké vrstvy obyvateľstva. V Holandsku či Dánsku je bežné, že značná časť bytového fondu patrí štátu alebo obciam. Na Slovensku však takéto riešenia chýbajú. Väčšina bytov je v súkromných rukách, štát neponúka dostatok alternatív a výstavba dostupného bývania stagnuje. Bývanie je základom pre zabezpečenie stability a kvalitného života a preto jeho dostupnosť a kvalita by mali byť primárnou zodpovednosťou štátu, miestnych samospráv a hlavne celej spoločnosti. Dúfam, že ako spoločnosť dokážeme dať najavo svoje potreby a zmeniť tak dnešný vzťah k bývaniu.

Myslím si, že krízu bývania nie je možné odstrániť jednoduchými opatreniami v rámci existujúceho systému. Skúsme spojiť boj za bývanie so širšími sociálnymi bojmi, ktoré sa sústredia na systémové zmeny a vytvoriť spravodlivú spoločnosť, ktorá prináša udržateľné riešenia a kde je bývanie a domov dostupné pre všetkých.

V súčasnosti právo na bývanie už nie je samozrejmosťou, ale každodenný boj. Nesúhlasím s tým, že sa z bývania stala predovšetkým komodita a stratilo význam ako synonymum domova. Bývanie nie je len tovar alebo luxus, je to základné ľudské právo. A tie si vyžadujú našu ochranu. Boj za právo na bývanie nie je len boj za strechu nad hlavou, je to boj za spravodlivosť, rovnosť a ľudskú dôstojnosť. Je to výzva postaviť sa proti systému, ktorý stavia zisk nad ľudské práva. Bojujme nielen za seba, ale aj za našich priateľov, rodiny, susedov, pretože dnes sa takmer každý môže ocitnúť na prahu neistoty, kde sa dôstojné bývanie stáva pre nich nedosiahnuteľným. Bývanie nie je len individuálny problém, ale kolektívna zodpovednosť, ktorá sa dotýka nás všetkých. Preto nech je aj jeho ochrana naším spoločným záväzkom.

Som mladý človek. Snažím sa plánovať si budúcnosť. No mám pocit, že stabilita a bezpečie sú mi každým dňom vzdialenejšie. Ako mám hľadať svoje miesto vo svete, keď mám strach, či v ňom nájdem domov?